**Informatīvais ziņojums “Par starpinstitūciju darba grupas izveidi Latvijas pieteikuma Arktikas padomes novērotājvalsts statusam gatavošanai un iesniegšanai”**

***Ievads***

Arktika ir Zemes ziemeļu polārais reģions, kuru veido Ziemeļu Ledus okeāns, tam piederošās jūras un Amerikas Savienoto Valstu (Aļaska), Dānijas (Grenlande), Islandes, Kanādas, Krievijas, Norvēģijas, Somijas un Zviedrijas zemes teritorijas. Spītējot aukstajiem un bieži vien skarbajiem laikapstākļiem, Arktikas reģions ir apdzīvots un tajā notiek saimnieciskā darbība, tiek uzturēta pamatiedzīvotāju tradicionālā kultūra, tiek gādāts par dabas resursu un vērtīgu minerālu ilgtspējīgu ieguvi, kā arī sniegts atbalsts intensīvai zinātnes un tehnoloģiju attīstībai. Arktikas reģiona pārvaldi nodrošina Arktikas valstis, starptautiskās konvencijas un līgumi.

Norisēm Arktikā pēdējo gadu laikā tiek pievērsta pastiprināta uzmanība. Klimata pārmaiņu izraisītās sekas, kas rada gan izaicinājumus, gan jaunas iespējas, skarbiem klimatiskiem apstākļiem piemērotu tehnoloģiju attīstība, lielvaru pieaugošā konkurence reģionā palielina Arktikas nozīmību starptautiski. Aizvien aktuālāks kļūst jautājums par šī reģiona ietekmi uz globālajām klimata un ģeopolitiskajām pārmaiņām.

Jautājumu aktualitāti apliecina:

* Vairākas valstis ir atjaunojušas savas nacionālās Arktikas stratēģijas. Stratēģiju izstrāde un regulāra atjaunošana ir ierasta prakse; ziņojumā pieminam dažas no pēdējā laikā publicētajām stratēģijām: Ķīnas Baltā grāmata par Arktiku (2018. g.), Kanādas Arktikas un Ziemeļu politikas ietvars (2019. g.), Francijas Arktikas politikas ietvars “Francija un jaunie stratēģiskie izaicinājumi Arktikā” (2019. g.), “Vācijas Arktikas politikas vadlīnijas: uzņemties atbildību, radīt uzticību, veidot nākotni” (2019. g.), Skotijas Arktikas politikas ietvars “Arktikas savienojumi. Skotijas Arktikas politikas ietvars” (2019. g.), Stratēģija Krievijas Arktikas zonas attīstīšanai nacionālās drošības nodrošināšana līdz 2035. gadam (2020. g.), Zviedrijas stratēģija Arktikas reģionam (2020. g.), Norvēģijas baltais papīrs “Cilvēki, iespējas un Norvēģijas intereses Tālajos Ziemeļos” (2020. g.), ASV armijas stratēģija “Atgūstot arktisko dominanci” (2021. g.), Nīderlandes polārā stratēģija 2021.–2025. gadam (2021. g.). Somija plāno publicēt Arktikas politikas stratēģiju 2021. gadā.
* Eiropas Savienība 2021. gada otrajā pusē plāno atjaunot 2016. gada Eiropas Savienības Arktikas politiku[[1]](#footnote-1).
* Arktikas tēmai veltīti pasākumi un diskusijas notiek ne tikai Arktikas valstīs, bet arī citās pasaules vietās, piemēram, Ķīnā, Japānā, Lietuvā u.c. Ķīnas 2021.–2025. piecgades plānā paredzēts izveidot Polāro Zīda ceļu ar jauniem kuģošanas maršrutiem Arktikā.
* Arktikas tēmai uzmanība arvien vairāk tiek pievērsta arī Latvijā, piemēram, par Arktikas ilgtspējības jautājumiem tika diskutēts 2018. gada Rīgas konferencē, 2019. gadā Arktikai tika veltīta viena no Rīgas Konferences nakts sesijām, savukārt 2020. gadā Rīgas konferencē notika saruna par klimata pārmaiņu, ģeopolitiskās spriedzes, kā arī politikas un ekonomikas ietekmi uz iespējām Arktikā. Diskusijas par Arktiku regulāri rīko Konrāda Adenauera fonds Latvijā.
* Arktikas padomes novērotāja statusam pieteikumus bija iesniegušas Čehija, Igaunija un Īrija. Arktikas padomes dalībvalstis nepanāca vienprātību un jautājums par jaunu novērotāju uzņemšanu netika apspriests Arktikas padomes ārlietu ministru sanāksmē Reikjavikā 2021. gada 19.-20.maijā.
* Arktikas reģiona jautājumi ir sarunu temats, Latvijas valsts augstākajām amatpersonām tiekoties ar ārvalstu partneriem. Arktikas tematika ir nostiprinājusies Ārlietu ministrijas ikdienas darbā.

***Latvijas intereses un ieguvumi Arktikā***

Latvija ir Arktikas valstu tuvs kaimiņš. Latvijai ir cieša sadarbība ar Ziemeļvalstīm, ASV un Kanādu, mūs vieno kopīga izpratne par demokrātisku sabiedrību pamatvērtībām. Attiecības ar Krieviju mums visiem ir sarežģītas. Krievija ir Latvijas kaimiņvalsts, ar kuru nepieciešama un notiek sadarbība daudzos jautājumos.

Šogad aprit 25 gadi, kopš tika pieņemta Otavas deklarācija un nodibināta Arktikas padome. Latvija atbalsta Otavas deklarācijas principus un vēlas dot savu ieguldījumu Arktikas padomes darbā.

Latvijas valsts un cilvēku starptautiskie sakari tika vardarbīgi pārtraukti 1940.gadā. Pēc neatkarības atjaunošanas mūsu galvenie uzdevumi bija saistīti ar demokrātisku institūciju veidošanu un attīstīšanu, likumdošanas, tautsaimniecības, izglītības, drošības un visu citu nozaru pārveidošanu vai pārorientāciju. Līdz ar to mums nav izveidojušies noturīgi sakari ar iedzīvotājiem un institūcijām Arktikā.

Latvijas sabiedrība kopumā un eksperti atsevišķās nozarēs ir atradušies sava veida izolācijā, esam ilgstoši bijuši nostatus un Latvijā cilvēki ir maz informēti par norisēm Arktikā. Tagad, kad esam veiksmīgi iekļāvušies gandrīz visās starptautiskajās un reģionālajās organizācijās, ir pienācis laiks mūsu sadarbībai ar Arktikas padomi.

Latvijā līdz šim objektīvu iemeslu dēļ nav notikusi politiska un sabiedriska saruna par Arktikas jautājumu nozīmi globāli un to ietekmi uz Latvijas vidi, tautsaimniecību un drošību. Tāpēc Ārlietu ministrija uzsāk šo sarunu Latvijā, iesaistot tajā nozaru ministrijas, augstskolas, pētniekus, sabiedriskās organizācijas un uzņēmējus.

Arktikas padomes darbs nekādi nav saistīts ar militārās drošības jautājumiem. Vienlaikus Latvijas interesēs ir apzināties procesus, kas saistīti ar dažādu valstu politiskām, militārām, drošības un ekonomikas interesēm šajā reģionā.

Klimata pārmaiņu, pieaugošās saimnieciskās aktivitātes un jauno iespēju dēļ Arktikas jautājuma nozīme pieaugs. Latvijas līdzšinējā pozicionēšanās Eiropas Savienības un globālajos klimata jautājumos atbilst arī Arktikas problemātikas risināšanai. Latvijas līdzdalība un ekspertīze Arktikas jautājumu risināšanā var kļūt par ieguldījumu visa polārā reģiona, kā arī mūsu valsts zinātnes un tautsaimniecības attīstībā.

Ārlietu ministrijas vērtējumā Latvijas intereses Arktikā varētu iedalīt četros virzienos – ģeopolitiskais, vides/klimata, ekonomiskais, zinātniskais.

*Ģeopolitiskais*

Latvijas interesēs ir stabila un droša Arktika. Norises Arktikā tieši ietekmē arī Baltijas jūras reģiona drošību. Militārās klātbūtnes palielināšana Arktikas reģionā rada nopietnus riskus drošības situācijai globāli un ietekmē arī Arktikas trauslo vidi.

*Vide/klimats*

Klimata pārmaiņas un to radītās sekas ir Arktikas attīstības centrālais jautājums. Arktikā tās notiek straujāk nekā citās pasaules daļās, tām ir globāla ietekme, kas jūtama arī Latvijā. Klimata jautājumiem jārod globāli risinājumi, tāpēc Latvija atbalsta Eiropas Savienības līderību to virzīšanā un pievienojas Eiropas Savienības kopīgajam mērķim sasniegt klimatneitralitāti līdz 2050. gadam. Ir jāstiprina klimata diplomātija, lai pārliecinātu un atbalstītu citas pasaules valstis iesaistīties globālās ilgtspējas veicināšanā. Latvijas valdība ir apstiprinājusi Latvijas pielāgošanās klimata pārmaiņām plānu līdz 2030. gadam un Latvijas stratēģiju klimatneitralitātes sasniegšanai līdz 2050. gadam.

*Ekonomiskais*

Ekonomiskā aktivitāte Arktikā paver iespējas Latvijas uzņēmējiem, piemēram, tādās jomās kā digitalizācija, robotizācija, automatizācija, inteliģentās transporta un satelīta sistēmas, zaļās tehnoloģijas u.c.

Latvija strādā pie iekļaušanās ES kopējos transporta tīklos (*Rail Baltica*), kam nākotnē būs reģionāls raksturs, attīstoties kravu pārvadājumiem pa Ziemeļu jūras ceļu. Latvija iestājas par drošu un videi draudzīgu kuģošana ceļu attīstību Arktikas reģionā, kas balstīta uz Apvienoto Nāciju Organizācijas (ANO) un Starptautiskās Jūrniecības organizācijas (IMO) noteiktajiem principiem.

*Zinātniskais*

Latvijas polārie pētījumi notiek, pateicoties individuālu pētnieku un zinātnisko grupu entuziasmam un zinātnes valsts budžeta finansējumam, kā arī privāto uzņēmēju atbalstam. Līdz šim notikušas vairākas Latvijas Universitātes Ģeogrāfijas un Zemes zinātņu fakultātes ģeologu un pētnieku ekspedīcijas ar mērķi pētīt ledājus Islandē, Grenlandē un Svalbārā, sniedzot starptautiski nozīmīgus rezultātus. Latvijas interesēs ir zinātnes izcilības un konkurētspējas stiprināšana, kā arī aktīva dalība globālo vides jautājumu risināšanā, tai skaitā Arktikā, un iesaistīšanās Arktikas universitāšu sadarbības programmās.

***Secinājums***

Baltijas jūras reģions ir cieši saistīts ar Arktikas reģiona Eirāzijas daļu gan ekoloģiski, gan ekonomiski un politiski militāri. Ņemot vērā Latvijas ģeogrāfisko novietojumu un Arktikas globālo ietekmi, perspektīvas un izaicinājumus, Ārlietu ministrija uzskata, ka Latvijai kā aktīvai reģiona un starptautiskās sadarbības dalībniecei ir nepieciešams apzināties Arktikas reģionā notiekošo, iespēju robežās iesaistīties Arktikas reģiona attīstības procesu apspriešanā un risināšanā.

Mums jāņem vērā un jāizprot Arktikas valstu intereses šajā reģionā, kur darbojas starptautisko tiesību režīmi, ir nodibinātas un strādā reģionālas organizācijas. Tas viss prasa regulāru dialogu ar Arktikas padomes valstīm.

Ārlietu ministrija uzskata, ka pieteikums Arktikas Padomes novērotāja statusam ir stratēģisks un tālejošs solis šo uzdevumu veikšanā un valsts ārpolitikas interešu stiprināšanā.

***Arktikas padome***

Arktikas padome tika dibināta 1996. gadā. Tas ir starpvalstu forums, kas veicina un koordinē sadarbību starp Arktikas valstīm, gādājot par ilgtspējīgu attīstību un vides aizsardzību. Arktikas padome rūpējas par Arktikas pamatiedzīvotāju interesēm, tradicionālās kultūras saglabāšanu, vides piesārņojuma mazināšanu, bioloģisko daudzveidību, apspriež klimata, okeāna un ārkārtas situāciju jautājumus.

Arktikas padomi veido 8 Arktikas valstis – Kanāda, Dānija, Somija, Islande, Norvēģija, Krievija, Zviedrija un ASV – un 6 Pastāvīgie dalībnieki (*Permanent participants*)[[2]](#footnote-2) – organizācijas, kas reprezentē Arktikas pamatiedzīvotājus.

Arktikas padomes darba kārtībā nav militārās drošības jautājumu.

Arktikas padomes darbu vada viena no dalībvalstīm; prezidentūra mainās reizi divos gados. 2021. gada pavasarī Arktikas padomes ārlietu ministru sanāksmes laikā Islande prezidentūru nodos Krievijai, savukārt no 2023. gada Arktikas padomi vadīs Norvēģija. Prezidējošai valstij atbalstu sniedz Arktikas padomes pastāvīgais sekretariāts, kas atrodas Trumsē, Norvēģijā.

***Arktikas padomes novērotāja statuss***

Arktikas padomes novērotāja statusu piešķir tām valstīm, reģionālajām un starptautiskajām organizācijām, kā arī nevalstiskajām organizācijām, ja tās var sniegt atbilstošu pienesumu Arktikas padomes darbam. Arktikas padomes dalībvalstis rūpīgi vērtē to, cik lielā mērā un kādās jomās novērotāji spēj dot ieguldījumu Arktikas padomes darbā. Lai kļūtu par novērotāju, nepieciešama visu Arktikas padomes valstu piekrišana.

Arktikas padomes novērotājvalstis: Francija, Vācija, Itālija, Japāna, Nīderlande, Ķīna, Polija, Indija, Korejas Republika, Singapūra, Spānija, Šveice, Apvienotā Karaliste.

Eiropas Savienība 2013. gadā saņēma apstiprinājumu, ka tās pieteikums Arktikas padomes novērotājam ir saņemts, bet galīgā lēmuma pieņemšana ir atlikta. Līdz lēmuma pieņemšanas brīdim Eiropas Savienībai ir ļauts novērot Arktikas padomes darbu.

Arktikas padomes darbs norit sešās darba grupās:

1. Arktikas piesārņojuma mazināšanas darba grupa (*Arctic Contaminants Action Program*) strādā, lai novērstu un samazinātu vides riskus un piesārņojumu Arktikā, īsteno izmēģinājuma projektus, lai palielinātu informētību par piesārņojumu Arktikā un demonstrētu iespējas par tā samazināšanu, kā arī attīrīšanu, aicina valstis stiprināt politiku un rīkoties, lai samazinātu piesārņojumu un samazinātu ar to saistītos vides, cilvēku veselības un socioekonomiskos riskus.
2. Arktikas monitoringa un novērtēšanas programmas īstenošanas darba grupa (*Arctic Monitoring and Assessment Programme*) mēra un kontrolē piesārņojuma un klimata pārmaiņu ietekmi uz ekosistēmām un cilvēku veselību Arktikā.
3. Darba grupa Arktikas floras un faunas saglabāšanai (*Conservation of Arctic Flora and Fauna*) veicina sadarbību sugu un dzīvotņu pārvaldībā un izmantošanā, informācijas apmaiņā par pārvaldības veidiem un regulējumu, nodrošina mehānismu kopīgai reakcijai par Arktikas ekosistēmai svarīgiem jautājumiem, piemēram, attīstības un ekonomikas grūtībām, vides saglabāšanas iespējām un politiskām saistībām.
4. Ārkārtas situāciju novēršanas, gatavības un reaģēšanas darba grupa (*Emergency Prevention, Preparedness and Response*) nodrošina sagatavotību un reaģē vides un citās ārkārtas situācijās un negadījumos, kā arī strādā pie to novēršanas, veic meklēšanu un glābšanu.
5. Arktiskās jūras vides aizsardzības darba grupa (*Protection of the Arctic Marine Environment*) izstrādā jūras politiku, reaģējot uz vides pārmaiņām, ko rada darbības sauszemē un jūrā, izstrādā un koordinē stratēģiskos plānus, programmas, izvērtējumus un vadlīnijas, kas papildina tiesisko regulējumu Arktikas jūras vides aizsardzībai.
6. Ilgtspējīgas attīstības darba grupa (*Sustainable Development Working Group*) veicina ilgtspējīgu attīstību un uzlabo pamatiedzīvotāju un vietējo iedzīvotāju vides, ekonomikas un sociālos apstākļus.

Darba grupas vada Arktikas padomes dalībvalstu pārstāvji vecāko amatpersonu līmenī. Arktikas padomes darbs ir vērsts uz klimata pārmaiņām, ilgtspējīgas attīstības un vides aizsardzības jautājumiem.

Arktikas padomes novērotāju loma: piedalīties darba grupās un iesaistīties projektos. Novērotāji paši finansē savu dalību Arktikas padomē.

No Arktikas padomes novērotājiem tiek sagaidīts konkrēts pienesums zinātnes un cita veida ekspertīzē, informācijā un finansējumā. Arktikas padomes darba grupu vadītāji lemj par novērotāju dalību atbilstoši novērotāju zināšanām konkrētajā jomā un spējai dot ieguldījumu darba grupas darbā. Lai novērotāji varētu piedalīties konkrētos projektos, tiem ir jāsaņem Arktikas padomes dalībvalsts piekrišana. Projektus virza konkrētā dalībvalsts. Tāpat novērotāji, ievērojot procedūru, var iesniegt paziņojumus, dokumentus vai paust viedokļus par diskusiju jautājumiem.

***Latvijas kandidatūra Arktikas padomes novērotāja statusam***

Lai Latvija varētu kandidēt uz Arktikas padomes novērotāja statusu, tai jāatbilst šādiem kritērijiem:

* Pieņemt un atbalstīt Arktikas padomes mērķus, kas definēti Otavas deklarācijā[[3]](#footnote-3);
* Atzīt Arktikas valstu suverenitāti, suverēnās tiesības un jurisdikciju Arktikas reģionā;
* Atzīt, ka uz Ziemeļu Ledus okeānu attiecas plašs juridiskais ietvars, īpaši uzsverot ANO Jūras tiesību konvenciju (UNCLOS), un ka šis ietvars nodrošina stabilu pamatu atbildīgai okeāna pārvaldībai;
* Respektēt Arktikas pamatiedzīvotāju un pārējo Arktikas iedzīvotāju vērtības, intereses, kultūru un tradīcijas;
* Apliecināt politisku vēlmi un finansiālas spējas dot ieguldījumu Arktikas padomes Pastāvīgo dalībnieku un citu pamatiedzīvotāju darbā;
* Apliecināt intereses un zināšanas par Arktiku, kas atbilst Arktikas padomes darbam;
* Apliecināt konkrētas intereses un spējas atbalstīt Arktikas padomes darbu, tai skaitā partnerībās ar Arktikas padomes dalībvalstīm un pastāvīgajiem dalībniekiem, akcentējot Arktikas problēmas globālajās lēmumu pieņemšanas struktūrās.

Pieteikuma argumentiem jābūt pamatotiem un/vai tiem jāspēj pierādīt specifiskas intereses, tādējādi pārliecinot par ieguvumiem no valsts uzņemšanas Arktikas padomes novērotāja statusā.

***Pieteikuma iesniegšanas termiņš***

Atbilstoši Arktikas padomes procedūrām Latvijas pieteikumu novērotāja statusam vērtēs Arktikas padomes ārlietu ministru sanāksmē 2023. gada maijā. Arktikas padomes ārlietu ministru sanāksmes notiek reizi divos gados. Lēmumi ir vienbalsīgi.

Pieteikums ir jāiesniedz ne vēlāk kā 120 dienas pirms šīs sanāksmes. Vēlamais pieteikuma iesniegšanas laiks 2022. gada decembris–2023. gada janvāris.

***Starpnozaru darba grupas izveidošana***

Gatavojot pieteikumu Arktikas padomes novērotāja statusam, jāņem vērā, ka pienesums Arktikā var būt gan konkrēti projekti un aktivitātes Arktikas reģionā, gan pieredzes, idejas un risinājumi uz vietas (Latvijā), kurus var piemērot Arktikas apstākļiem.

Lai definētu Latvijas intereses un jomas, kurās valsts varētu sniegt savu pienesumu, un lai sagatavotu *Novērotāja pieteikuma veidlapu* (Pielikums), Ārlietu ministrija ierosina izveidot starpnozaru darba grupu, iesaistot tajā Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Kultūras ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Tieslietu ministrijas un Zemkopības ministrijas izvirzītus pārstāvjus. Darba grupas priekšsēdētājs būs Ārlietu ministrijas valsts sekretārs, savukārt tās sekretariāta funkcijas veiks Ārlietu ministrijas Baltijas valstu, Ziemeļvalstu un reģionālās sadarbības nodaļa.

Darba grupas mērķis ir sagatavot un iesniegt pieteikumu Arktikas padomes novērotājvalsts statusa saņemšanai, tostarp identificēt Latvijas ekspertīzes specifiskās spējas un intereses, piesaistīt darbam attiecīgos ekspertus, izglītības un zinātniski pētniecisko iestāžu, sabiedrisko organizāciju un uzņēmumu pārstāvjus, sagatavot un iesniegt Ministru kabinetā informatīvo ziņojumu par Latvijas gatavību Arktikas padomes novērotājvalsts statusam. Starpnozaru darba grupai līdz 2021. gada decembra beigām būs jāveic šādi uzdevumi:

Sagatavot informatīvo ziņojumu par Latvijas gatavību Arktikas padomes novērotājvalsts statusam.

Noskaidrot Latvijas prioritārās jomas un iespējamo pienesumu Arktikas padomes darba grupās.

Izvērtēt nepieciešamo finansējumu un ietekmi uz valsts budžetu.

Starpnozaru darba grupai jāpabeidz darbs pie *Novērotāja pieteikuma veidlapas* aizpildīšanas līdz 2022. gada 31. jūlijam, iesniedzot informatīvo ziņojumu Ministru kabinetā.

Pielikumā: Novērotāja pieteikuma veidlapa angļu valodā uz 9 lp. (datne AMZinp\_160621\_Noverotaja pieteikuma veidlapa).

Ārlietu ministrs E. Rinkēvičs

Vīza: valsts sekretārs A. Pelšs

Gints Jegermanis 67016485

gints.jegermanis@mfa.gov.lv

Elīna Tanne 67016178

elina.tanne@mfa.gov.lv

1. https://eur-lex.europa.eu/legal-content/LV/TXT/PDF/?uri=CELEX:52016JC0021&qid=1619683981070&from=EN [↑](#footnote-ref-1)
2. *Aleut International Association, Arctic Athabaskan Council, Gwich’in Council International, Inuit Circumpolar Council, Russian Association of Indigenous Peoples of the North, Saami Council* [↑](#footnote-ref-2)
3. https://oaarchive.arctic-council.org/bitstream/handle/11374/85/EDOCS-1752-v2-ACMMCA00\_Ottawa\_1996\_Founding\_Declaration.PDF?sequence=5&isAllowed=y [↑](#footnote-ref-3)